b'\n_START_ARTICLE_\nUfag\n_START_PARAGRAPH_\nUfag oziroma Ungarische Flugzeugfabrik AG (slovensko Mad\xc5\xbearska tovarna letal) je bilo podjetje za izdelavo letal iz Budimpe\xc5\xa1te, Mad\xc5\xbearska._NEWLINE_Ustanovil jo je leta 1912 finan\xc4\x8dni magnat Camillo Costiglione, po rodu iz Trsta, ki je imel v svoji lasti za \xc4\x8dasa pred in med prve svetovne vojne \xc5\xa1e ve\xc4\x8d drugih letalskih podjetij: na Dunaju Albatros Werke in Ph\xc3\xb6nix Flugzeugwerke, v Berlinu pa Hansa und Brandenburgische Flugzeugwerke GmbH._NEWLINE_Tovarna je proizvajala tako licen\xc4\x8dne izdelke kot tudi letala po lastni zamisli, oziroma razvoju. Prvega so naredili leta 1913. Med prvo vojno so tako izdelali po licenci za Avstro-Ogrsko vojno letalstvo \xc5\xa1tevilna letala: Lohner B.II, leta 1915 so jih naredili 39, Brandeburg C.I, ki jih leta 1917 pri\xc5\xa1lo iz tovarne kar 330.\n_START_SECTION_\nStanko Bloudek\n_START_PARAGRAPH_\nMed letoma 1916 in 1918 je bil v njej vodja tovarni\xc5\xa1ke konstruktorske ekipe slovenski in\xc5\xbeenir Stanko Bloudek. Le ta je vodil dela na konstrukciji bojnega izvidni\xc5\xa1kega dvosede\xc5\xbenega letala Ufag C.I., ki so ga konec leta 1917 sprejeli v proizvodnjo. Letalo so uporabljali tudi na so\xc5\xa1ki fronti, izdelali pa so jih 186. Skupaj s tehni\xc4\x8dnim vodjem tovarne Balabanom sta delala na projektu zra\xc4\x8dnega plovila, kakr\xc5\xa1nim danes pravimo helikopter. Literatura projekt omenja z imenom Balaban-Bloudek helikopter. Naprava je imela \xc5\xa1esterokraki vijak na navpi\xc4\x8dni osi, toda zaradi prevelikih te\xc5\xbeav s smerno stabilnostjo sta se eksperimentu odpovedala. Naslednji projekt v tovarni je predstavljalo delo na enosede\xc5\xbenem lovskem letalu, ki naj bi bilo konkuren\xc4\x8dno predvsem po manevrskih sposobnostih, saj niso imeli zanj na voljo dovolj mo\xc4\x8dnega motorja, da bi bil lahko konkuren\xc4\x8den s svojo hitrostjo. Ufag D.I naj bi bilo enomotorno, enokrilno letalo z razpetino kril 8,5 m in prazno te\xc5\xbeo zgolj 380 kg, toda zaradi razpada Avstro-Ogrske so vsa dela na njem prekinili \xc5\xa1e pred dokon\xc4\x8danjem prvega prototipa.\n_START_SECTION_\nZanimivost\n_START_PARAGRAPH_\nTovarna je zaradi velikih vojnih potreb delala s polno paro in posledi\xc4\x8dno izdelala prek tiso\xc4\x8d letal v prvi svetovni vojni. Na slovesnosti v podjetju ob to\xc4\x8dno 1.000-em izdelanem se je Stanko Bloudek fotografiral pred slovesno okra\xc5\xa1enem letalom z registrsko \xc5\xa1tevilko 161.121 za spominsko sliko ob tem posebnem dogodku.'